Атәымтәылауаа рзы аԥсуа-аурыс ҳәаа ахысра аҭагылазаашьақәа еиҭакуп
09:21 20.08.2021 (ирҿыцуп: 18:07 20.08.2021)
29
© Sputnik / Томас ТхайцукРабота КПП Псоу
© Sputnik / Томас Тхайцук
Ареспубликахь алалара уаанӡатәи арежим ала имҩаԥысуеит, авизатә режим аус ауазар, атәылауаҩшәҟәи авизеи умазароуп.
АҞӘА, нанҳәа 19 - Sputnik. Атәымтәылауаа рзы аԥсуа-аурыс ҳәаа ахысра аҭагылазаашьақәа еиҭакуп ҳәа арадио Sputnik иазеиҭеиҳәеит Аԥсны Адәныҟатәи аусқәа астратегиатә усеицура адепартамент аиҳабы Џьамал Бганба.
Уажәшьҭарнахыс Аԥсныҟа амҩа рзаартуп Урыстәылатәи Афедерациа аҳәаақәа ззаарту атәылақәа руааԥсыра, милаҭла иаԥсыуоу, Ҭырқәтәыла, Шьамтәыла инхо, Абжьаратәи Азиа аҟынтәи аусуҩцәа-мигрантцәа ҳәа иҳәеит иара.
"Аԥсуа-аурыс ҳәаа ахысра ҳәаақәнаҵон 2020 шықәса хәажәкырамзазтәи аусԥҟа ала. Усҟан апандемиа иаамҭан. Уиижьҭеи аԥкрақәа рԥсыҽын Аԥсны, Урыстәыла руааԥсыра рзы, ДЖәРи ЛЖәРи рҟны инхо Украина ауааԥсыреи рзы. Аха аԥснытәи аган изныкымкәа Урыстәылахь аҳәара ҟанаҵахьан аԥкрақәа аԥыхзарц атәымтәылауаа рзы. Уажәы ааигәа аусԥҟа ацҵа ҭыҵит. Уи аушьҭырҭатә ҭыԥ "Адлер" аҳәаанырцәуаа рахысра ҭышәыннартәалоит. Уажәшьҭарнахыс дара Аԥсныҟа Урыстәыла аганахьынтә иалалар ҟалоит", - ҳәа азгәеиҭеит Бганба.
Ареспубликахь алалара уаанӡатәи арежим ала имҩаԥысуеит, авизатә режим аус ауазар, атәылауаҩшәҟәи авизеи умазароуп. Аԥснынтәи Урыстәылаҟа анеиразы Аԥсны ААР аконсултә департамент (Сахаров имҩ.)ахь арзаҳал нашьҭтәуп.
"Ҳара арҭ арзаҳалқәа ҳадаҳкылоит, Урыстәыла аекономикатә ҿиара аминистррахь иҳашьҭуеит. Уа дара ашәҟәы иҭаргалоит аҳәынҭқарратә шәҟәынҵаҿы. Урыстәыла АШәМ Аҳәаахьчаратә усбарҭа адыррақәа анроулак, ирзынаҳашьҭыз асиақәа ҵаҵӷәыс иҟаҵаны ауаа аҳәаа иахрыжьуеит. Ари имариоу усуратә форматуп. Арзаҳалқәа рҩыроуп Аԥснынтәи Урыстәыла иалало аҳәаанырцәуаа. Ҳсаит аҿы иҟоуп аҳәаанырцәтәылақәа рсиа, ззы Урыстәыла аҳәаақәа аарту. Асиаҿ 40 инареиҳаны тәыла арбоуп. Иаҳҳәап: Италиа, Великобританиа, Ҟазахстан", - иҳәеит Џьемал Бганба.
Аԥсны аартуп Абжьаратәи Азиа аҟынтәи амигрантцәа рзы. Адепартамент аиҳабы иажәақәа рыла ари акраҵанакуеит ареспубликаҿ аусуцәа ахьазымхо азы.
Арзаҳалқәа аконсултә департамент мышқәак раԥхьа рыдкылара иалагеит. Уажәазы арзаҳалқәа 30 рзышьҭоуп.